Drie vrygelaat na Mpuma-transitorooftogFoto: SAPD Drie mans wat in hegtenis geneem is in verband met ŉ transitorooftog in Ogies, Mpumalanga, is vrygelaat. “Hulle is vrygelaat omdat hulle nie aan die saak verbind kon word nie,” het brig. Hangwani Mulaudzi, woordvoerder van die Valke, Saterdag gesê. Die mans was deel van ŉ groep van ses verdagtes wat Woensdag in hegtenis geneem is. Drie van die verdagtes het Vrydag in die Ogies-landdroshof verskyn. Die saak teen Billy Malope, Thabane Twala en Lebogang Maroele is tot 25 Februarie uitgestel vir hul aansoek om borgtog. Hulle staan tereg op aanklag van die besit van ŉ ongelisensieerde vuurwapen, die besit van gesteelde eiendom en gewapende roof. Die groep is in hegtenis geneem nadat die Valke inligting oor die beplande rooftog ontvang het. Klik hier om foto’s te sien van die inhegtenisneming. Die verdagtes het SBV-veiligheidswagte voorgekeer en sou met ŉ onbekende bedrag kontant gevlug het toe lede van die Valke toegeslaan het. “Die polisie het beslag gelê op ŉ warsender (“jammer”), twee voertuie, die gesteelde kontant en ŉ vuurwapen,” het Mulaudzi bygevoeg. Een van die verdagtes word glo verbind aan vier ander ernstige sake, insluitend vragmotorkaping en gewapende roof.